钦定古今图书集成/明伦汇编/氏族典/第187卷 > 萧子范
## 钦定古今图书集成/明伦汇编/氏族典/第187卷 > 萧子范

按《梁书萧子恪传》：“子范字景则，子恪第六弟也。齐永
明十年，封祁阳县侯，拜太子洗马。天监初，降爵为子，
除后军记室参军，复为太子洗马，俄迁司徒主簿，丁
所生母忧去职。子范有孝性，居丧以毁闻。服阕，又为
司徒主簿，累迁丹阳尹丞、太子中舍人，出为建安太
守，还除大司马南平王户曹属，从事中郎。王爱文学”
士，子范偏被恩遇，府中文笔皆使草之。王薨，子范迁
宣惠谘议参军，护军临贺王正德长史。正德为丹阳
尹，复为正德信威长史，领尹丞。历官十馀年，不出藩
府，常以自慨。寻复为宣惠武陵王司马，不就。仍除中
散大夫，迁光禄、廷尉卿。出为戎昭将军、始兴内史。还
除大中大夫，迁秘书监。太宗即位，召为光禄大夫，加
金章紫绶，以逼贼不拜。其年遇疾卒，时年六十四。贼
平后，世祖追赠金紫光禄大夫，谥曰“文。”二子滂、确，并
少有文章。滂官至尚书殿中郎、中军宣城王记室，先
子范卒。确，太清中历官宣城王友、司徒右长史。贼平
后赴江陵，因没关西。